20-jarige spoedvraat “net vir die lekker”Argieffoto ŉ 20-jarige motorfietsryer is Sondag in hegtenis geneem nadat hy teen 195 km/h op die N12 in die suide van Johannesburg gery het. Volgens hoofsuperintendent Wilfred Kgasago, woordvoerder van die Ekurhuleni metropolisie, kon die man geen rede verskaf waarom hy so vinnig ry nie. Hy is by die Alberton-polisiestasie aangekla van roekelose of nalatige bestuur. Die 20-jarige man is een van 15 persone wat Sondag vir spoedoortredings in hegtenis geneem is. ŉ 36-jarige man het aangevoer hy is laat vir ontbyt toe hy op dieselfde stuk pad tussen die R59 en Comaroweg teen 185 km/h gery het. ŉ 27-jarige man het teen 175 km/h in sy Toyota Corolla gery, op pad Bloemfontein toe. Die drie mans is vrygelaat op borgtog van R1 000 en sal binnekort in die Palm Ridge-landdroshof verskyn. Twaalf mense is op die R23 tussen Rangeview en Athlone weg in hegtenis geneem nadat hulle uitermatig vinnig gery het in ŉ 80 km/h-sone. Die persone het tussen 121 km/h en 143 km/h gery en is by Brakpan-polisiestasie aangekla. Hulle sal binnekort in die Brakpan-landdroshof verskyn nadat hulle vrygelaat is op borgtog van R1 000 elk.